Hof hoor versagtende faktore vir Coligny-beskuldigdePieter Doorewaard en Phillip Schutte in die Coligny-landdroshof (26 Junie 2017). Foto: ANA Die Noordwes-hooggeregshof het Donderdag gehoor dat Pieter Doorewaard, een van die Coligny-beskuldigdes, in ŉ Christelike huis grootgeword het asook ŉ eerste oortreder is. “Die beskuldigde is op 17 Julie 1990 gebore, hy was 26 jaar oud tydens die oortreding en is nou 28 jaar oud. Hy is nié net ’n jeugdige oortreder nie, maar ook ’n eerste oortreder,” het adv. Celice Zwiegelaar gesê. Zwiegelaar, vir die beskuldigde, het Donderdag versagtende faktore namens Doorewaard voorgelê voor sy vonnisoplegging. Sy het aan die hof verduidelik dat Doorewaard in ŉ Christelike huis grootgeword en ’n aktiewe lid van die NG Kerk in Coligny was. “My heer, beskuldigde een het tot en met sy aanklagte gereeld kerkdienste bygewoon en aan uitreikprogramme deelgeneem, nes hy gedoen het terwyl hy nog ’n leerder aan Potchefstroom Gimnasium was, soos bevestig deur die skoolhoof in die getuienis,” het Zwiegelaar gesê. Volgens Zwiegelaar het Doorewaard ook sy ouma (86) in Coligny versorg ná die dood van sy oupa in 2015. Hy het ook die familieboerdery na die dood van sy oom oorgeneem. “Beskuldigde een het in ’n warm, liefdevolle en omgee-omgewing grootgeword waarin Christelike waardes, soos respek vir ander, in hom ingebeitel is.” Sy het bygevoeg dat Doorewaard as adjunk-selkaptein by die Rooigrond-gevangenis aangestel is waar hy tans in aanhouding bly. Doorewaard en Schutte is skuldig bevind aan die moord op Matlhomola Mosweu (16) van die Scotland- informele nedersetting naby Coligny op 20 April 2017 nadat daar getuig is hulle het hom van ŉ bewegende bakkie afgegooi. Dít het gevolg nadat die twee Mosweu betrap het waar hy sonneblomkoppe gesteel het op Rietvlei, die plaas van hul werkgewer en Doorewaard se oom, Pieter Karsten. Vonnisverrigtinge duur voort.